Mumbai News: BMC स्कूल के 3 लाख स्टूडेंट्स का होगा स्ट्रेस टेस्ट - bmc school students to go through stress test | Navbharat Times
bmc school students to go through stress test
अखिलेश पांडेयनवभारत टाइम्स | Updated: 11 Sep 2019, 10:50:02 AM IST
बीएमसी स्कूलों में पढ़ने वाले स्टूडेंट्स के लिए जल्द ही काउंसलिंग प्रोग्राम की शुरुआत की जाएगी। इसके तहत 5 सालों में चरणबद्ध तरीके से 3 लाख स्टूडेंट्स की तनाव, अवसाद जैसी दूसरी मानसिक समस्याओं की जांच की जाएगी। इसके लिए बीएमसी एक एनजीओ के जरिये मिलकर स्कूलों में लगने वाले काउंसलर की जरूरत को पूरा करेगी। बीएमसी शिक्षा विभाग से मिली जानकारी के अनुसार, स्कूलों में पढ़ने वाले बच्चों की मानसिक जांच के लिए एक प्रस्ताव लाया गया था, जिसे प्रशासन ने हरी झंडी दिखा दी है।
जल्द ही इसकी शुरुआत की जाएगी। विशेषज्ञों के अनुसार, बीएमसी स्कूलों में बड़ी संख्या में स्टूडेंट्स पढ़ते हैं, बावजूद इसके इन स्कूलों में काउंसलर नहीं हैं। आज बच्चे पढ़ाई के तनाव के अलावा भी कई तरह की समस्याओं से ग्रस्त हैं। ऐसे में बीएमसी स्कूलों में काउंसलर की सुविधा शुरू होने से स्टूडेंट्स को मदद मिलेगी।
स्कूलों में बीएमसी के साथ मेंटल हेल्थ के लिए काम करने को तैयार संस्था ‘प्रॉजेक्ट मुंबई’ के संस्थापक डॉ. शिशिर जोशी ने कहा कि मानसिक समस्या तेजी से बढ़ रही है। इसकी पहचान जितनी जल्दी होगी उतना बेहतर होगा। बीएमसी स्कूलों में पढ़ने वाले बच्चों के लिए ‘स्माइलिंग स्कूल’ नाम से एक प्रॉजेक्ट की शुरुआत कर रहे हैं, जहां चरणबद्ध तरीके से 3 लाख बच्चों की मेंटल हेल्थ की जांच आने वाले पांच सालों में की जाएगी।
बीएमसी शिक्षण अधिकारी महेश पालकर ने कहा कि स्कूलों में काउंसलिंग की सुविधा शुरू करने के लिए प्रॉजेक्ट मुंबई से गठबंधन किया गया है। संस्था हमें काउंसलर उपलब्ध कराने और जांच में मदद करेगी। इसके अलावा हम भी तकरीबन 36 काउंसलर को नियुक्त करेंगे। इसे लेकर 16 सितंबर को एक बैठक होनी है, जहां अध्यापक, हेडमास्टर्स और एनजीओ सहित शिक्षा विभाग के लोग उपस्थित होंगे। डॉ. शिशिर जोशी ने कहा कि सबसे पहले शिक्षकों को जागरूक करना है, ताकि वह बच्चों में होने वाली मानसिक समस्याओं को समय पर पहचान सकें।
महेश पालकर ने कहा कि जिन बच्चों में तनाव या अवसाद जैसे लक्षण दिखते हैं, उन्हें काउंसलिंग दी जाएगी। जरूरत पड़ी तो हम उन्हें साइकैट्रिस्ट के पास भी ले जाएंगे। चूंकि यह प्रॉजेक्ट बड़ा है इसलिए इसे धीरे-धीरे आगे बढ़ाया जाएगा। शुरुआत में क्लास 6 के बच्चों को जांच के लिए चुना जाएगा। इसके बाद दूसरी कक्षाओं के बच्चों को भी इसमें शामिल किया जाएगा।
Web Title bmc school students to go through stress test(News in Hindi from Navbharat Times , TIL Network)
और जानें:बीएमसी स्ट्रेस टेस्टबीएमस स्कूलbmc students stress testBMC studentsBMCpower road and water Newspower road and water News in Hindipower road and water Latest Newspower road and water Headlinesबिजली-सड़क-पानी समाचार